ועדת הכלכלה, כנסת 17, פרוטוקול מספר 1, 2006-05-16 12:00

משה כחלון: תודה רבה לכולם על האמון ועל הבחירה.

משה כחלון: אני אעשה כמיטב יכולתי להצדיק את זה.

משה כחלון: גברתי, יושבת ראש ועדת הכנסת, בהצלחה ותודה על המילים החמות.

משה כחלון: אני אשתדל לא להפוך את זה למועדון הערצה הדדי.

משה כחלון: אני מודה לכולכם על המילים החמות, על הגיבוי ועל האמון ואני רוצה לגעת בכמה דברים שאני מאמין בהם.

משה כחלון: היום ייצא סדר יום של עבודת הוועדה בשבוע הבא.

משה כחלון: אתמול התבשרנו כי המשק צמח ברבעון האחרון של 2006 ב-6.6% ויחד אתכם אני מתכוון לכוון את הצמיחה הזאת למקומות הנכונים ואתם תראו שיש משמעות גדולה מאד לניווט של הוועדה.

משה כחלון: אני מתכוון בעיקר לאזרח הקטן.

משה כחלון: גדעון, יושב ראש הסיעה, דיבר על כך שזה הולך להיות מעוז של האזרח הקטן.

משה כחלון: את רובכם אני מכיר ואת אם אני לא מכיר מישהו באופן אישי, אני יודע שזאת האוריינטציה שלו.

משה כחלון: אנחנו נהיה קשובים לצרכים החברתיים של כל הרבדים בחברה הישראלית.

משה כחלון: אני מאמין שהיום, כאשר הקופה מלאה, והקופה מלאה, צריך להפנות משאבים לצרכים חברתיים.

משה כחלון: אנחנו יודעים שחברה טובה נמדדת בהתייחסות שלה לשכבות החלשות, לאזרחים שחסר להם, לחולים ולנכים.

משה כחלון: גם כאן יש לנו אפשרות לסייע לציבור הזה ואנחנו נסייע לו.

משה כחלון: אנחנו נסייע גם לציבור שממתין לנושא ההלוואות לדיור ולשיכון.

משה כחלון: הוועדה הזאת פועלת גם מול משרד הבינוי והשיכון ומול הבנקים למשכנתאות וגם כאן יהיה לנו מה לומר.

משה כחלון: ידידי גלעד טיפל בנושא הקטל בדרכים והוא עשה עבודה מצוינת לדעת כולם.

משה כחלון: גם בזה נטפל.

משה כחלון: עמלות הבנקים הוא דבר שנוגע לכל בית ולכל משפחה וגם זה יבוא לסדר היום של הוועדה.

משה כחלון: אנחנו יודעים שתקופת צמיחה מעודדת צריכה וגם כאן נעמוד לצידו של האזרח במסגרת חקיקה בנושאים צרכניים תוך שקיפות מלאה.

משה כחלון: נעשה הכל על מנת לפתח מסחר הגון לטובת כל הצדדים.

משה כחלון: מנסיוני כחבר בוועדת הכלכלה אני יודע שנעסוק כאן בדברים מאד כבדים וטעונים.

משה כחלון: אני אדם מאד נוח ומאד סבלני ואני חושב שזה נשק מאד מאד חשוב.

משה כחלון: אני מבקש מכם גם להצטייד בנשק הזה כי נגיע לוויכוחים קשים, שאני בטוח שיהיו ענייניים.

משה כחלון: זאת ועדה שמורכבת מאנשים פוליטיים, אבל היא בכלל לא פוליטית.

משה כחלון: אי אפשר להגיד על ועדה בכנסת שהיא לא פוליטית, לכן אני אומר שהיא מורכבת מאנשים פוליטיים אבל היא לא פוליטית.

משה כחלון: מי שרואה את האזרח הקטן מול העיניים ומי שרואה את טובת המשק מול העיניים, מגיע מייד לקונצנזוס ולשיתוף פעולה לטובת הנושאים.

משה כחלון: אני מתכוון לנהל את הוועדה בצורה הכי עניינית, היכן שצריך לסייע לממשלה נסייע לה והיכן שצריך לעמוד מול הממשלה נעמוד מולה, בצורה הוגנת ומקצועית.

משה כחלון: נושא שכבד מגיע לפתחנו הוא חוק ההסדרים וחלק מהחוקים יגיעו לוועדה הזאת.

משה כחלון: אין ספק שיהיו לחצים מצד השרים שלכם ומהרבה כיוונים.

משה כחלון: אני כבר מודיע שכל סעיף בחוק ייבדק לגופו על ידי אנשי מקצוע ולפי חוות הדעת שלהם אנחנו נחליט.

משה כחלון: אנחנו נסייע למשק בהסרת חסמים ובקידום רפורמות שטובות לאזרח ולמשק.

משה כחלון: כמובן שנעשה כל מה שביכולתנו לטובת המשך השגשוג והצמיחה של המשק.

משה כחלון: אני מודה לידידי, חבר הכנסת אמנון כהן, שהייתי חבר אצלו בוועדה בשנים האחרונות.

משה כחלון: הוא גם זכה בתואר אביר איכות השלטון בקטגוריה של הרשות המחוקקת.

משה כחלון: אמנון, ניהניתי לעבוד איתך.

אמנון כהן: אתה צריך לזכות בזה בשנה הבאה.

אמנון כהן: תשאף לזה.

משה כחלון: אני אעשה כל שביכולתי להגיע להישג הזה, שהוא הישג מכובד מאד בתקופתנו, כאשר השחיתות הפכה להיות חלק בלתי נפרד מהמציאות הקשה שלנו.

משה כחלון: אמנון, ניהלת את הוועדה בצורה מקצועית, קידמת נושאים מאד מאד כבדים ולא פעם בתחילת ישיבה חשבתי לעצמי איך תצא מנושא מסוים, אבל יצאת ממנו יפה, כמובן בזכות הצוות המעולה של הוועדה.

אמנון כהן: תשמור עליהם.